google/wiki40b huggingface dataset:
Internetinė bankininkystė

Internetinė bankininkystė – banko paslaugų teikimas internetu, naudojantis specialiai tam sukurtu tinklalapiu. Įprastai naudotis interneto banku užtenka kompiuterio arba išmaniojo įrenginio su interneto ryšiu ir interneto naršykle, užtikrinančia šifruotą duomenų perdavimą.
Lietuvoje interneto bankininkystės vartotojų sparčiai auga. 2013 m. pabaigoje Lietuvoje buvo 3,791 mln. registruotų internetinės bankininkystės klientų.
Banko paslaugos internetu paprastai kainuoja pigiau, nei banko padalinyje.
Internetu bankai paprastai siūlo apmokėti sąskaitas, peržiūrėti banko sąskaitos istoriją, pakeisti sąskaitoje laikomą valiutą, užsakyti mokėjimo korteles, pasiimti paskolas, atidaryti indėlius ir pan.
Daugeliui banko klientų interneto bankininkystė yra patogiausias būdas tvarkyti savo finansus, nes jie tai gali atlikti neeidami į banko padalinį, nereikia derintis prie padalinio darbo laiko bei jame susidarančių eilių.
Sobaeksu SK

Istorija

Klubas įkurtas prie Šiaurės Korėjos kariuomenės.
Komanda žaidžia elito divizione.
Bobų vasara

Bobų vasara – rugsėjo pabaigoje ir spalio pradžioje kas keleri metai pasitaikantis orų atšilimas, susijęs su tuo metu į Lietuvą iš pietų atklystančiu anticiklonu. Oras sušyla iki +20 °C, rytais gausi rasa arba šerkšnas. Tuo metu naktį dirva atšąla dar nedaug, o dieną dirva ir oras įšyla, bet ne per daugiausia.
Bobų vasaros reiškinys būdingas daugeliui šiaurinio pusrutulio šalių, kai nusistovi rudeninis anticiklonas. Bobų vasara paprastai būna po atšalimo, jos metu kartais sužydi vasarą paprastai žydintys augalai. Vienas būdingų bobų vasaros požymių – skraidantys voratinkliai.
Rusijoje bobų vasara (pagal Brokhauzo ir Efrono žodyną) – tais sausas giedras ruduo rugpjūčio pabaigoje ar rugsėjo pradžioje, kai ore skraido voratinkliai.

Pavadinimai

Bobų vasarą taip (bobų) vadina rytų slavai, lietuviai, vokiečiai (Altweibersommer). Šiaurės Amerikoje toks laikotarpis paprastai vadinamas indėnų vasara (Indian summer). Pirėnuose, Italijoje ir Prancūzijoje – šv. Martyno vasara (it. Estate di San Martino, galis. Veraniño de San Martiño, portug. Verão de São Martinho), Bulgarijoje ir Serbijoje – čigonų vasara, Čekijoje – voratinklių vasara. Latviai išsaugojo seną žodį „atvasara“ – sugrįžusi vasara.
Vienas iš populiarių aiškinimų, kodėl šis metas vadinamas bobų vasara – tai paskutinės metų dienos, kada senos moterys gali pasišildyti saulėkaitoje. Tačiau tautosakininkai ir filologai aiškina, kad bobų vasara susijusi ne su bobomis, o su bobais – taip liaudiškai buvo vadinami didoki vorai, rudenėjančiose pievose mezgantys besiplaikstančius voratinklius.

Laikas ir trukmė

Bobų vasaros ilgis būna įvairus kaip ir jos pradžia. Ji dažniausiai trunka 1–2 savaites, o prasideda nuo rugsėjo vidurio iki spalio pradžios. Centrinėje Rusijoje bobų vasara prasideda apie rugsėjo 14 d. Kai kur Europoje ir Šiaurės Amerikoje ji prasideda vėliau, rugsėjo pabaigoje ar pirmoje spalio pusėje.
Viktoras Meškauskas

Sporto pasiekimai

1991-1994 m. Lietuvos lengvosios atletikos rinktinės narys. Pirmasis treneris – J. Romanovas (1981-1994).
6 kartus Lietuvos sportinio ėjimo čempionas: 20 km (1990-1994), 30 km (1991). 1991 m. pasiekė Lietuvos 30 km sportinio ėjimo rekordą (2 h 09 min. 05 s.), kuris 2010 m. dar buvo nepagerintas.
1993 m. Pasaulio lengvosios atletikos čempionate Štutgarte (Vokietija) 20 km nuėjo per 1 h 28 min. 57 s., užėmė 23 vietą.
Vasaros olimpinių žaidynių 1992 m. Barselonoje (Ispanija) dalyvis: 20 km įveikė per 1 h 33 min. 24 s., užėmė 26 vietą (tarp 42 dalyvių).
Kliudžiau

Pasakojimas

Berniukas, žaidė su lanku ir strėlėmis, įsivaizduodamas esąs „Amerikos tyrlaukių gyventojas, Kuperio aprašytas“. Tuomet jis pamato vargšę katytę, sudžiūvusią, šlapią. Berniukas tuomet apmąsto, koks galėjo būti vargšas tos katytės gyvenimas, bet tuojau pat nuveja šias mintis šalin ir nušauna katytę. Katytė susirietė ir kankinosi iš skausmų. Berniukas pasigailėjo jos, metė lanką ir bėgo vidun. Lauke nesirodė tris dienas. Kai išėjo į lauką, pamatė, jog katė guli susirietus prie tvoros. Tik tos strėlės neėmė, tos, kuria šovė į tą katytę. Pasakojimas baigiasi žodžiais „Tai buvo vienatinis mano šūvis. Bet laimingas. Aš jį ir dabar tebenešioju savo krūtinėje.“
Justinianų dinastija

Justinianų dinastija – dinastija, valdžiusi Bizantijos imperiją 518–602 m. Pradininkas Justinas I, pasibaigė su imperatoriaus Mauricijaus valdymu.
Liucija Baškauskaitė

Biografija

1944 m. su tėvais pasitraukė į Vokietiją, kurį laiką gyveno pabėgėlių stovyklose, po to išvyko į JAV. 1971 m. Los Andžele baigė Kalifornijos universitetą, daktarė. 1972–1988 m. dirbo Nortridžo universitete (Kalifornija), 1985–1988 m. katedros vedėja. 1977 m. su vyru buvo pirmieji, atvykę į Lietuvą pagal kultūrinių mainų tarp JAV ir SSRS programą. 1988–1989 m. dirbo Upsalos universitete Švedijoje.
1989 m. Vytauto Didžiojo universiteto atkuriamojo Senato narė, 1990–1991 m. Socialinių mokslų fakulteto dekanė, 1990–1992 m. VDU prorektorė. 1992 m. Lietuvoje įkūrė pirmąjį nepriklausomą televizijos kanalą TELE-3 ir vadovavo jam iki 1996 m., kai bendrovei buvo iškelta bankroto byla. 1997 m. bandė siekti prezidento posto, bet neketino atsisakyti JAV pilietybės, todėl nebuvo užregistruota. 
Gyvena Santa Monikoje (Kalifornija). Sutuoktinis grafikas, tapytojas ir pedagogas Stevenas Anaya, sūnus Vėjas Raulas Anaya, dukterys Justina ir Vasara.

Mokslinė veikla

Mokslinio darbo pagrindinės kryptys: visuomenės kultūros raida, miestų etninės struktūros, pabėgėliai, globalinės sistemos ir procesai, asmenybė ir kultūra.
Nariuotasis bervidis

Ekologija

Auga drėgnuose lapuočių ir spygliuočių miškuose, raistuose, miško balų ir upelių pakrantėse, pamiškėse, krūmynuose. Mėgsta purų derlingą dirvožemį, kur podirvio vanduo netoli paviršiaus.
Žiedus apdulkina vapsvos, bitės.

Biologija

Tai daugiametis, nuo 50 iki 150 cm aukščio, nemalonaus kvapo žolinis augalas. Stiebas keturbriaunis, dažniausiai nešakotas. Lapai priešiniai, pailgai kiaušiniški, pliki, pamatai širdiški, tamsiai žali, kraštai pjūkliški, koteliai trumpi. Ant šaknų išauga gumbeliai.
Tamsiai purpurinės spalvos, rudo atspalvio žiedai stiebo viršūnėje piramidiškos kekės šluotelėse. Žiedyno šakelės apaugusios trumpais liaukiniais plaukeliais, lipnios. Taurelė penkiadantė, danteliai kiaušiniški. Vainikėlis neryškiai dvilūpis, maždaug 1 cm ilgio, vamzdelis platus, rutuliškas. Viršutinė lūpa tiesi, dviskiautė, ilgesnė už apatinę. Apatinė triskiautė, vidurinė skiautė žemyn nulinkusi. Vainikėlio vidus raudonai rudas, prie pagrindo žalsvas. Šalia keturių kuokelių dar yra vienas staminodis (pakitęs kuokelis, be dulkinių).
Žydi birželio-liepos mėnesiais, pasitaiko žydinčių augalų ir rugsėjo mėnesį. Vaisius – dėžutė, atsidaranti 2 sąvaromis. Sėklos rudos, pailgos, raukšlėtos, 1 mm ilgio. Dėžutėje sėklos bręsta rugpjūčio-spalio mėnesiais. Jas išnešioja vėjas. Augalas dauginasi ir vegetatyviškai palaipomis.
Augalas nuodingas. Antžeminėje dalyje ir šaknyse yra alkaloidų, saponinų.

Naudojimas

Nariuotasis bervidis naudojamas liaudies medicinoje gydant nudegimus, sužeidimus, egzemą, psoriazę, inkstų ligas. Turi analgetiko ir diuretiko savybių. Augale yra glikozido aukubino, kuris slopina uždegimus. Iš jo gaminamos arbatos, tepalai, kompresai, tinktūros. Reikia vengti žmonėms su padidėjusiu širdies susitraukimų dažniu ir nėštumo metu.
Skaidrumas

Kitoks skaidrumas

Skaidrumo sąvoka kilusi iš skaidrumo regimajai šviesai apibūdinimo, tačiau naudojama ir apibūdinant medžiagų gebėjimą praleisti kitokią spinduliuotę ar kitokias bangas. Pvz., žmogaus kūno raumenys yra skaidrūs rentgeno spinduliams. Technikoje naudojamos radijo bangoms skaidrios medžiagos (pvz., aviacijoje radiolokatorių gaubtams gaminti), dalis medžiagų gali būti vadinamos akustiškai skaidriomis, jei gerai praleidžia garsą.

Visiškas skaidrumas

Visišku skaidrumu elektromagnetinėms bangoms pasižymi tik vakuumas, kadangi bet kuri medžiaga bent kažkiek ir bent kažkurios spektro dalis bangas sugeria.
Povilas Pukys

Biografija

Iki 1905 m. platino draudžiamą spaudą lietuviškais rašmenimis. Atstovavo kupiškėnus Didžiajame Vilniaus seime. Slapstydamasis nuo policijos 1906–1907 m. privačiai mokėsi Liepojoje, 1907 m. lankė „Saulės“ kursus Kaune, 1908 m. išlaikė egzaminus į Kauno kunigų seminariją, 1913 m. gegužės 26 d. įšventintas kunigu. Paskirtas vikaru į Plungę, platino spaudą. Tais pačiais metais perkeltas vikaru prie Karmelitų bažnyčios Kaune, po 3 mėn. vėl grąžintas į Plungę. Pirmojo pasaulinio karo metu pasitraukus Plungės klebonui, 1915 m. lapkričio 10 d. paskirtas parapijos administratoriumi, pareigose išbuvo iki 1918 m. lapkričio 17 d. Išplėtė labdaros veiklą, 1918 m. Plungėje suorganizavo lietuvišką knygyną, kooperatyvą, jaunimo „Varpo“ draugiją.
Stalgalėje (dab. Stalgėnai tarp Plungės ir Rietavo) pastatė bažnyčią, pašventintą 1918 m. spalio 3 d. 1918 m. lapkričio 23 d. paskirtas Stalgėnų klebonu. Čia padėjo įkurti 4 pradžios mokyklas, buvo Plungės valčiaus valdybos narys. 1922 m. vasario 1 d. paskirtas klebonu į Žemaičių Kalvariją, kur sutvarkė bažnyčią, Kryžiaus kelių koplyčias, įtaisė du varpus, pastatė ūkio trobesių, platino spaudą, įkūrė smulkaus kredito draugiją, sėkmingai veikusią ir gyvavusią iki 1944 m. 1925 m. paskirtas Alsėdžių dekanu, 1927 m. pakeltas į Telšių katedros garbės kanauninkus, 1928 m. sausio 1 d. paskirtas klebonu į Plungę, kur 1933 m. baigė statyti didelę bažnyčią, pradėtą dar prieš Pirmąjį pasaulinį karą. Statybai išleista 538 534,20 Lt. Be to, pastatė parapijos mūrinę salę, moterų ir vargšų namus.
1940 m. vasario 19 d. pakeltas popiežiaus Rūmų prelatu. Vykstant Antrajam pasauliniam karui 1943 m. savo lėšomis pastatė mūrinę bažnyčią Pakutuvėnų kaime. Plungėje dirbo iki 1945 m. liepos 30 d., po to ištremtas į Sibirą. 1955 m. grįžo ir gyveno altaristu Tirkšliuose.
1967 m. Gibraltaro suverenumo referendumas

1967 m. Gibraltaro suverenumo referendumas – 1967 m. rugsėjo 10 d. vykęs Gibraltare referendumas, kuriame buvo klausiama, ar šios teritorijos žmonės norėtų būti valdomi Ispanijos, išlaikydami Didžiosios Britanijos pilietybę ir specialų Gibraltaro statusą Ispanijos sudėtyje, ar pripažinti britų suverenitetą su savivaldos institucijomis.

Rezultatai

Referendume dalyvavo 12 672 registruoti rinkėjai (73,4 proc.), 99,64 proc. iš jų pasisakė už Didžiosios Britanijos suverenitetą Gibraltare. 1969 m. buvo priimta nauja konstitucija. Paskelbta Gibraltaro nacionalinė diena, kuri kasmet nuo 1992 m. švenčiama rugsėjo 10 d., siekiant paminėti Gibraltaro suverenumo referendumą.
1969 m. F. Franko režimas uždarė Ispanijos ir Gibraltaro sieną, nutraukė visus ryšius ir smarkiai apribojo judėjimą. Siena dar nebuvo visiškai atnaujinta iki pat 1985 m. vasario, dešimt metų po F. Franko mirties.
Australijos tarptautinė automobilių paroda

Australijos tarptautinė automobilių paroda (angl. Australian International Motor Show (AIMS)) – kasmetinė automobilių paroda, vykstanti Australijoje, Sidnėjaus arba Melburno mieste. Iki 2010 m. Sidnėjuje vykusios parodos abu miestai rengė atskiras kasmetines parodas. Melburno renginys vadinosi Melburno tarptautinė automobilių paroda, tuo tarpu Sidnėjaus – Australijos tarptautinė automobilių paroda (iki 2004 m. – Sidnėjaus automobilių paroda).

Istorija

Melburno tarptautinė automobilių paroda vyko nuo 1925 iki 2009 m. Tai buvo ilgiausiai rengiama automobilių paroda Australijoje. Sidnėjaus paroda pradžioje vadinosi Sidnėjaus automobilių paroda, bet vėliau priimtas Australijos tarptautinės automobilių parodos (AIMS) pavadinimas.
AIMS buvo rengiama kasmet, Sidnėjuje iki 2008 m., kai dėl pasaulinės finansų krizės ir menko lankomumo 2008 metais buvo nutraukta 2009 m. paroda. Dar iki 2008 m. parodos Sidnėjuje, AIMS organizuotojas Federal Chamber of Automotive Industries (FCAI) ir Melburno tarptautinės automobilių parodos organizuotojas Victorian Automobile Chamber of Commerce (VACC) nutarė apsvarstyti galimą abiejų parodų sujungimą. 2009 m. vasario 3 d. buvo pranešta, kad nutarta sujungti FCAI ir VACC į bendrą įmonę, organizuosiančią kasmetinę automobilių parodą, kas dveji metai vyksiančią viename iš Melburno ar Sidnėjaus miestų, pradedant 2010 metais.

Sidnėjus

Sidnėjaus automobilių paroda (angl. Sydney Motor Show) nuo 1987 m. vyko Sydney Showground aikštėje, Moore Park parke. 1988 m. parodos vieta buvo perkelta į prie Darlingo įlankos įsikūrusį Sidnėjaus parodų ir konferencijų centrą.

Melburnas

Pirmoji Melburno automobilių paroda (angl. Melbourne Motor Show) buvo surengta 1925 m. balandžio 30 d. Iki 1996 m. ji vyko Royal Exhibition Building pastate, vėliau buvo perkelta į Melburno parodų centro kompleksą Sautbanke. Paskutinį kartą surengta 2009 m. ir vadinosi Melburno tarptautine automobilių paroda.

2012

2012 m. paroda vyko spalio 19–28 d. Sidnėjaus parodų ir konferencijų centre. Buvo pristatyta 400 automobilių.
Jerry West

Biografija

Nuo 1956 m. iki 1960 m. Dž. Vestas rungtyniavo Vakarų Virdžinijos universitete, priešpaskutiniais metais (1959 m.) jis buvo pripažintas geriausiu finalinio ketverto žaidėju. Baigęs mokslus 1960 m., žaidė Romos olipinėse žaidynėse ir iškovojo aukso medalį. Tais pačiais metais antruoju numeriu jis buvo pašauktas Los Andželo „Lakers“ klubo.
Suformavęs neįprastą duetą su puolėju Elgin Baylor, Lakers iki 1969 m. net penkis kartus žaidė NBA finaluose, bet jiems kelią pastodavo Bostono „Celtics“ su talentinguoju Bill Russell priešakyje. 1968 m. padėties Lakers naudai negalėjo pakeisti ir Wilt Chamberlain. 1970 m. jie vėl pralaimėjo finale, tačiau šįkart prieš Niujorko „Knicks“. Po dvejų metų revanšas pavyko ir Dž. Vestas pirmą ir vienintelį kartą tapo NBA čempionu. 1969 m. Vestas buvo pripažintas NBA finalo naudingiausiu žaidėju – pirmas ir paskutinis kartas, kai pralaimėjusios komandos narys taip pagerbiamas.
Per savo karjerą Los Andželo komandoje pelnė 25 192 taškus. Jį sugebėjo aplenkti tik visą savo karjerą atstovaujantis Lakers komandai Kobe Bryant, kuris 2010 m. vasario 1 d. prieš Memfio „Grizlies“ komanda įmetė 44 taškus ir aplenkė jį. Dž. Vesto taškų vidurkis per rungtynes buvo 27, taip pat jis įmetė 7 160 baudų metimus ir rezultatyviai perdavė kamuolį 6 238 kartus. Pagerbiant Vestą, marškinėliai, pažymėti „44“ numeriu, daugiau nenaudojami klube. Iki 1980 m. Dž. Vestas ir Oscar Robertson buvo laikomi geriausiais gynėjais NBA istorijoje. Kadangi Vestas nėra laimėjęs NBA MVP titulo, jis laikomas geriausiu ne MVP krepšininku.
Tarp 1976 m. ir 1979 m. treniravo Lakers, po to dirbo klubo vadovybėje. Nuo 1982 m. dirbo Lakers generaliniu direktoriumi, buvo laikomas vienu iš geriausiu toje sferoje. Jo dėka į klubą buvo privilioti tokie talentai kaip Vlade Divac (1996 m.), Kobe Bryant ir Shaquille O'Neal, kurių dėka Lakers tarp 2000 m. ir 2002 m. tris kartus iš eilės laimėjo čempionatus.
Nuo 2002 m. dirba generaliniu direktoriumi Memfio „Grizzlies“ klube.
Pičilemas

Istorija

Pičilemu nuo seno buvo indėnų žvejų gyvenvietė. Miestas įkurtas 1845 m.
Ignas Sakalas

Biografija

Baigė Ukmergės pradžios mokyklą. Nuo 1910 m. bendradarbiavo Seinuose ėjusiame savaitraštyje „Šaltinis“, dirbo redakcijoje. 1913 m. išvyko į JAV, apsigyveno Klyvlende. Bendradarbiavo leidiniuose „Katalikas“, „Lietuva“, „Vytis“. 1915 m. su P. Šukiu įsteigė ir redagavo savaitraštį „Santaka“. 1918-1921 m. dirbo Čikagoje, „Draugo“ redakcijoje. 1921-1926 m. ir 1942-1945 m. redagavo žurnalą „Vytis“, nuo 1946 m. – „Muzikos žinios“.
Darius Jarmantavičius

Biografija

1999 m. baigė Sodų vidurinę mokyklą, 2003 m. baigė Lietuvos teisės universitetą, teisės bakalauras, 2006 m. baigė Mykolo Romerio universitetą, teisės magistras.
2006–2008 m. LR Susisiekimo ministro patarėjas, Mykolo Romerio universiteto Strateginio valdymo katedros lektorius. Nuo 2008 m. Seimo nario padėjėjas-sekretorius.
Lietuvos socialdemokratų partijos Mažeikių rajono skyriaus narys.
2007–2017 m. Mažeikių rajono savivaldybės tarybos narys. 
1996 m. išrinktas pirmuoju mokyklos mokinių prezidentu. 2004–2005 m. MRU-II krepšinio komandos žaidėjas.
Ramūnas Maciukevičius

Biografija

Nuo 1979 iki 1984 m. mokėsi Požėčių aštuonmetėje mokykloje, 1990 m. baigė Raseinių 1-ąją vidurinę mokyklą, 2002 m. baigė verslo administravimą ir vadybą Vilniaus universitete.
1990 m. kartu su šeima įkūrė vilnos perdirbimo įmonę, kurioje dirbo iki 1999 m. 2000 m. kartu su užsienio partneriais įsteigė Lietuvos – Danijos tekstilės įmonę UAB „Litspin“, jos direktorius, nuo 2006 m. UAB „Bilderis“ komercijos direktorius. nuo 2008 m. iki 2010 m. UAB „Skorgenes“ direktorius, nuo 2011 m. iki 2014 m. UAB „Vianre“ direktorius.
2002 m. Liberalų demokratų partijos, 2006 m. partijos Tvarka ir teisingumas (liberalai demokratai) narys. Nuo 2014 m. Lietuvos Respublikos liberalų sąjūdis narys.
Nuo 2007 m. iki 2011 m. Raseinių rajono savivaldybės tarybos narys.
Raseinių Rotary klubo narys.
Vedęs; žmona Justė, duktė Emilija, duktė Gabija.
Kasčiukai (Šiauliai)

Istorija

1950–1991 m. kaimas priklausė Kalinino kolūkiui.

Aplinkinės gyvenvietės

Nutaučiai – 2,1 km
KUŽIAI – 2,7 km
Purvynė – 1 km
KURŠĖNAI – 12 km
Švendrė – 3,5 km
Šobliškiai – 1,7 km
Džiuikiai – 1,7 km
Tyrelkai – 2,8 km
 ŠIAULIAI – 14 km
Čečėnijos vėliava

Čečėnijos vėliava – Rusijos Federacijos respublikos Čečėnijos simbolis. Dabartinė Čečėnijos vėliava patvirtinta 2004 m. Jos matmenys 2:3, viršutinė dalis žalia (simbolizuoja islamą), apatinė, mažesnė raudona (simbolizuoja pralietą kraują), jas skiria plona balta juosta (simbolizuoja Kaukazo kalnus), kairėje pusėje statmenai eina balta juosta, kurioje pavaizduotas tautinis armėnų raštas (ornamentas – geltona spalva). Vėliavos autorius – respublikos vadovas Ramzanas Kadyrovas.
Tarybiniais laikais Čečėnijos-Ingušijos ATSR simbolis buvo raudona vėliava su žydra juosta kairėje, kūju ir pjautuvu bei respublikos pavadinimo santrumpa (vėliau – pilnu užrašu).
Nepriklausoma pasiskelbusi Džocharo Dudajevo Čečėnijos-Ičkerijos respublika naudojo žalią vėliavą, kurios apačioje – balta-raudona-balta juostos. Virš juostų taip pat kartais būdavo pridedamas Čečėnijos-Ičkerijos herbas.
Europos vandens sporto čempionatas

Europos vandens sporto čempionatas – kas dvejus metus vykstantis pagrindinis Europos vandens sporto varžybos. Čempionatą rengia Europos vandens sporto asociacija LEN. Varžomasi penkių tipų rungtyse: plaukime, atvirų vietų plaukime, nardymo rungtyse, sinchroniniai plaukime ir vandensvydyje. Čempionate naudojamas 50 m ilgio baseinas. Pirmosios varžybos įvyko 1926 m. Budapešte, Vengrijoje.
Savikaina

Savikaina – prekės pagaminimo ar paslaugos suteikimo vertė gamintojui ar paslaugos teikėjui.
Savikaina apskaičiuojama atskirai kiekvienos produkcijos ir paslaugos rūšiai, kintamosioms išlaidoms proporcingai paskirstant pastoviąsias išlaidas. Įmonių ar įstaigų vadovai, žinodami savikainą, gali lengviau nustatyti kainą, planuoti pelną, o jei pardavimo kaina mažesnė už savikainą – nuspręsti negaminti produkcijos ar nebeteikti paslaugų.
Nepalo istorija

Senovė

I tūkst. pr. m. e. viduryje, mahadžanapadų laikais, pietinė Nepalo dalis buvo valdoma keleto skirtingų karalysčių: Košalos, Mallos, Vadži ir Šakjos, kuri, kaip spėjama, buvo Sidhartos Gautamos gimtinė. Miestas, kur gimė Buda, yra prie pat dabartinės Indijos ir Nepalo sienos. Dėl to yra išlikę įrašai, kad Indijos karalius Ašoka lankėsi šiose vietose III a. pr. m. e.
Katmandu slėnis ir visas rytinis Nepalas tuo metu buvo valdomos pusiau legendinės Kiratų dinastijos, duomenys apie kurią yra labai prieštaringi. Jų valdymo laikas yra laikomas 800 m. pr. m. e. – 300 m.
Vakarinio Nepalo istorija tuo metu yra mažai tyrinėta.
Stasys Lančinskas

Biografija

1965 m. baigė Žiežmarių vidurinę mokyklą ir tais pačiais metais pradėjo dirbti elektromonterio mokiniu Lietuvos VRE (dab. AB Lietuvos elektrinė). Dirbdamas 1971 m. įstojo į Kauno politechnikos instituto neakivaizdinį skyrių, kurį 1977 m. baigė ir įgijo inžinieriaus elektriko specialybę.
Nuo 1978 m. Lietuvos VRE kapitalinės statybos skyriaus inžinierius, nuo 1981 m. Lietuvos VRE tiekimo skyriaus viršininko pavaduotojas. 1987–2008 m. AB Lietuvos elektrinė generalinio direktoriaus pavaduotojas. Seimo nario B. Bradausko padėjėjas.
Nuo 1994 m. Lietuvos demokratinės darbo partijos, nuo 2001 m. Lietuvos socialdemokratų partijos Elektrėnų skyriaus narys.
2000–2003 m. (LDDP sąraše), 2003–2007 m. (LSDP), 2007–2011 m. ir nuo 2011 m. Elektrėnų savivaldybės tarybos narys. 
Sutuoktinė Ona Ramutė, dukros Jurgita Piliponienė, Laura Voišel.
Yohan Blake

Biografija

Blake tarpaukštinėse aukšto rango varžybose debiutavo 2005 m. sudalyvaudamas pasaulio jaunių čempionate. Tąkart sportininkas 100 m distanciją įveikė per 10.65 s ir užėmė septintąją vietą. Po metų sportininkas startavo pasaulio jaunimo čempionate. Pekine vykusiose varžybose sprinteris iškovojo du medalius: bronzą 100 m bėgime ir aukso medalį 4x100 m estafetėje. 2008 m. Lenkijoje vykusiame pasaulio jaunimo čempionate Blake pelnė sidabrą komandinėje estafetėje ir užėmė ketvirtąją vietą individualioje 100 m rungtyje. 2011 m. sportininkas debiutavo pasaulio suaugusiųjų čempionate ir pirmuoju bandymu pelnė auksą 100 m bėgimo distancijoje. Memorial van Damme 2011 IAAF deimantinės lygos 200 m bėgimo varžybose Blake užfiksavo 19,26 s rezultatas, kuris tapo antru geriausiu rezultatu pasaulio istorijoje.
Suskesas

Istorija

Suskese nuo seno įsikūrę indėnai atakamenjai, kuriuos 1475 m. užkariavo inkai. XIX a. dėl Suskeso ir apylinkių kilo ginčai tarp Čilės, Argentinos ir Peru, bet 1889 m. Suskesas pripažintas Argentinai.
Skorpionų karalius (filmas)

Siužetas

Filme pasakojama apie drąsų karį Skorpionų Karalių. Filmo veiksmas nukelia 5000 metų atgal į Egiptą. Liūdnai pagarsėjusį miestą Gomorą valdo žiaurusis demonų valdovas Memnonas. Siekdamas įsigalėti visur, jis kuria planus kaip susidoroti su nepaklusniais dykumų gyventojais. Čia gyvenančios gentys nusprendžia susivienyti ir stoti į karą prieš tironą. Visų genčių vadai nusamdė garsų žudiką Matejų, kuriam patikėjo gentis vesti į karą ir nužudyti tironą Memnoną, ir išgelbėti šalį nuo apimančios tironijos. Skorpionų Karalius netikėtai susidūrė su demonų valdovo verge – dieviško grožio aiškiarege Kasandra (aktorė Kelly Hu), kurią, pavergęs visas tautas, tironas žada vesti. Gelbėdama suimtą Matejų nuo mirties, Kasandra savo valdovui sumeluoja išpranašavusi, kad Skorpionų karalius negali žūti nuo jo rankos.
Rudausių apylinkė

Istorija

Apylinkė įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. 1945 m. sausio 26 d. Lietuvos TSR Aukščiausiosios Tarybos Prezidiumo įsaku „Dėl sudarymo vietinių valstybės valdžios organų Lietuvos TSR apskrityse, miestuose, valsčiuose, miesteliuose ir apylinkėse“ apylinkės vykdomojo komiteto veikla atkurta. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
Panaikinta 1954 m. gegužės 25 d. prijungiant prie Alkiškių apylinkės.
Dirk Kuyt

Euro 2008

Pirmosiose rungtynėse su Italija atliko 2 rezultatyvius perdavimus. Antrosiose 9 minutę įmušė įvartį į Prancūzijos vartus.
Lukas Šidlauskas

Lukas Šidlauskas – Lietuvos komikas, repo, regio ir audio teatro muzikos kūrėjas, geriausiai žinomas kaip projektų Shidlas ir Šventinis Bankuchenas narys.

Biografija

Buvo sukūręs grupę „Shidlas“ kartu su Eugenijumi Konstantinovu, kuriam išvykus grupė veiklą nutraukė. „Šventinio Bankucheno“ vardu kuria muzikinius eskizus, kurių daugumą skelbia internete. Shidlo vardu dalyvauja repo bei komedijos žanro renginiuose.